als_Latn dik_Latn sag_Latn
Hapet ekspozita: “Radikalizmi dhe Përballja me të Kaluarën”
“Radikalizmi dhe Përballja me të Kaluarën” është ekspozita, që vjen për publikun përmes 26 punëve në galerinë e artit FAB. Organizuar nga dekani Ardian Isufi dhe kryetari i prezencës së OSBE-së në Shqipëri, ambasadori Bernd Borchardt, ekspozita vjen pas një konkursi të zhvilluar me artistët e rinj në Fakultetin e Arteve të Bukura.
Me kurimin e Ermir Hoxhës dhe Ilir Kasos ekspozita prezanton për publikun punime në pikturë, video, instilacion, skulpturë, punime në qeramikë, etj.
Ekspozita ka bërë bashkë 28 artistë, që kanë prezantuar punët e tyre në galerinë FAB. Ekspozita sipas kuratorit Hoxha ka për synim që t’i nxisë artistët, që të reflektojnë përmes artit rreth dy temave të aktualitetit në vend. Tema e parë e përzgjedhur ka të bëjë me një përpjekje të gjithmbarshme të nxitur nga OSBE-ja për të parandaluar dhe luftuar ekstremizmin e dhunshëm dhe radikalizmin, duke nxitur dialogun rreth këtyre fenomeneve.
Tema e dytë, sipas tij ka për synim që të rrisë vëmendjen e shoqërisë shqiptare ndaj debatit lidhur me regjimin totalitar dhe shkeljet e të drejtave të njeriut të shkaktuara prej tij, si dhe ta nxisë dhe më tej këtë debat.
“Organizatorë të kësaj ekspozite janë dekani Ardian Isufi si dhe ambasadori Bern Borchardt. Temat u vendosën prej tyre dhe janë radikalizmi fetar dhe marrëdhënia me të kaluarën, më pas u shpall konkursi. Veprat u përzgjodhën nga dy kuratorë, që isha unë dhe Ilir Kaso. Ne kemi punuar gati tre muaj me artistët për idenë që ata propozuan. Më pas erdhi dhe hapja e konkursit dhe prezantimi i ekspozitës. Një komision vendosi se kush ishin punët fituese, dhe ishin dy për secilën temë të ekspozitës, por janë prezantuar të punët. Në këtë konkurs morën pjesë 28 të rinj dhe kishin punime nga më të ndryshmet si në video, instilacion, pikturë, skulpturë, punime në qeramikë, etj dhe siç ju thashë punët e tyre janë ekspozuar të gjitha”, pohon kuratori Ermir Hopxha për ekspozitën, që u çel në galerinë e artit FAB.
Punët për Shqipërinë
Nën udhëheqjen e kuratorëve të ekspozitës artistët u nxitën që të krijonin vepra arti rreth dy temave të ndryshme: Radikalizmi dhe Përballja me të Kaluarën, por veprat më të mira të artit që janë ekspozuar në galerinë e artit FAB do të botohen dhe në një katalog përmbledhës.
“Gjithçka në këtë ekspozitë ka lidhje vetëm me Shqipërinë. Përballja me të shkuarën para dhe pas komunizmit në vendin tonë, para dhe pas viteve ‘90”, pohon mes të tjerave kuratori Ermir Hoxha.
Sipas kuratorit Hoxha artistët i janë përgjigjur me një reflektim real dhe të thellë të dy tematikave, që prekin në një mënyrë apo tjetër jetën e përditshme edhe pse për të kaluarën flitet shumë dhe për radikalizmin fetar me pak. Bashkëorganizatorët kanë dashur ta vënë theksin te misioni komunikues që arti bën pavarësisht mediumit. Bern Borchardt, ambasador i OSBE në Tiranë për ekspozitën u shpreh se përgëzonte artistët për realizimin e veprave për krijime kaq kreative.
“Siç thoshte Pikasoja arti ka për detyrë të shkundi pluhurin e të përditshmes nga shpirtrat tanë dhe ai i shërben komunikimit” tha ai. Nga kokëprerja e Shpatarakut tek “Barra”, apo nga “Metamorfoza” tek “Kujtesa” veprat e artistëve janë edhe një ftesë për reflektim se si përballemi me tema të tilla delikate që përfshijnë emocione apo përmbysin fate të tëra njerëzish. Në galerinë FAB në Tiranë ekspozita do të qëndrojë deri më 12 qershor.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn